钦定古今图书集成/明伦汇编/氏族典/第286卷 > 黄福
## 钦定古今图书集成/明伦汇编/氏族典/第286卷 > 黄福

按《明外史黄福传》：“福字如锡，昌邑人。洪武中，以太学
生为项城主簿，改清源，历金吾前卫经历。上书论国
家大计。太祖奇之，超拜工部右侍郎。建文深见倚任。
燕王列奸党二十九人，福与焉。王入京师，福迎附李
景隆，指福奸党，置不问，复其官。寻转左侍郎。未几，拜
工部尚书。永乐三年，陈瑛劾福不恤工匠，改北京刑”
部尚书。明年督安南军饷。既郡县其地，命以尚书兼
掌布政、按察二司事。仁宗即位，召还，命兼詹事，辅太
子。福在交阯凡十九年。及还，交人扶携走送，号泣不
忍别。仁宗崩，督献陵工。宣德元年，马骐激交阯复叛。
时陈洽以兵部尚书代福，累奏乞福还抚交人。乃以
工部尚书仍领交阯布政、按察二司事。比至，柳升失
律败死。还为行在工部尚书，改南京户部尚书。英宗
即位，加少保。正统五年卒。福丰仪修整，不妄言笑。历
事六朝，多所建白。公正廉恕，素孚于人。当官不为赫
赫名，事微细无不谨。忧国忘家，老而弥笃。成化初，谥
《忠宣》。